Will Eisner
Store norske leksikon,Språk og litteratur,Litteraturtyper,Tegneserier
Will Eisner var en amerikansk tegneserietegner og -forfatter som debuterte 1935. Eisner er blitt kalt tegneseriebransjens Orson Welles, stortalentet som revolusjonerte et helt medium. Han bidro sterkt til tegneseriens kunstneriske anseelse i USA, samt at begrepet «graphic novel», tegneserieroman, festet seg.
The Spirit Hans første kjente serie var The Spirit (startet 1940), en blanding av detektiv- og superheltserie, med en ironisk holdning til helten og en kompakt fortettet fortellerstil. Etter å ha sluttet med The Spirit i 1952 tok han en lang pause fra de skjønnlitterære seriene. Tegneserieromaner I 60-årsalderen gjorde han et oppsiktsvekkende comeback som pioner innenfor det han kalte «graphic novels», eller «grafiske romaner» eller «tegneserieromaner». Den første av disse var A Contract with God and Other Tenement Stories (1978, norsk utgave En kontrakt med Gud og 3 andre historier fra Bronx, 1986), med oppfølgerne A Life Force (1983, norsk utgave Livskraft, 1987) og Dropsie Avenue – The Neighborhood (1995). Alle skildrer virkeligheten i en leiegård i New York-bydelen Bronx, der Eisner vokste opp, med vekt både på de sosiale forholdene og eksistensielle temaer som meningen med livet og forholdet mellom menneske og Gud. Svært mange av Eisners nye serier foregikk i New York, i dystre, mørke bylandskaper med tåke, forfalne bygninger og dampende rennesteiner. New York: The Big City (1986, norsk utgave Storbyen, 1989) har en lysere tone og er nærmest en samling grafisk lyrikk. Teori og sakprosa Fagbøkene Comics & Sequential Art (1985) og Graphic Storytelling and Visual Narrative (1996) regnes blant de viktigste lærebøkene innen tegneseriefaget, og han utga også tegneserieadapsjoner av romanklassikere som Don Quijote og Moby Dick. Eisners to siste utgivelser knytter seg til hans jødiske bakgrunn. Fagin the Jew (2003) bygger på Charles Dickens' Oliver Twist,men Eisner lar bokas jødiske skurk bli hovedperson og viser hvordan han ble den han ble. The Plot: The Secret Story of The Protocols of the Elders of Zion (2005) er en dokumentarisk serie bygget på 20 års research om et berømt falsum, Sions vises protokoller, som ble utnyttet av antisemitter gjennom hele 1900-tallet. Les mer i Store norske leksikon tegneserier